CELEX: 32012D0410
Language: sk
Date: 2012-07-16 00:00:00
Title: 2012/410/EÚ: Rozhodnutie Rady zo  16. júla 2012 , ktorým sa stanovuje pozícia, ktorú má Európska únia zaujať v Generálnej rade Svetovej obchodnej organizácie, pokiaľ ide o žiadosť Filipín o udelenie výnimky WTO týkajúcej sa predĺženia režimu osobitného zaobchádzania pre ryžu

20.7.2012   
            
            
               SK
            
            
               Úradný vestník Európskej únie
            
            
               L 192/15
            
         ROZHODNUTIE RADY
   zo 16. júla 2012,
   ktorým sa stanovuje pozícia, ktorú má Európska únia zaujať v Generálnej rade Svetovej obchodnej organizácie, pokiaľ ide o žiadosť Filipín o udelenie výnimky WTO týkajúcej sa predĺženia režimu osobitného zaobchádzania pre ryžu
   (2012/410/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               Filipínam boli pri nadobudnutí platnosti Marakéšskej dohody o založení Svetovej obchodnej organizácie (ďalej len „Dohoda o založení WTO“), a najmä pri Dohode o poľnohospodárstve priznaný režim osobitného zaobchádzania pre ryžu s desaťročným obdobím vykonávania.
            
         
               (2)
            
            
               V súlade s Dohodou o poľnohospodárstve sa Filipínam predĺžil tento režim osobitného zaobchádzania pre ryžu na obdobie od 1. júla 2005 do 30. júna 2012 prostredníctvom zmeny jej Listiny koncesií a záväzkov LXXV.
            
         
               (3)
            
            
               Akékoľvek pokračovanie režimu osobitného zaobchádzania pre ryžu po 30. júni 2012 malo byť podmienené výsledkom rokovaní o rozvojovom programe z Dauhy, v rámci ktorých by mal byť stanovený alternatívny osobitný mechanizmus. Rokovania o rozvojovom programe z Dauhy sa však ešte neskončili.
            
         
               (4)
            
            
               Dňa 22. novembra 2011 Filipíny oboznámili výbor WTO pre poľnohospodárstvo so svojím zámerom začať s členmi WTO, ktorí majú podstatný záujem o príslušné produkty, rokovania o pokračovaní režimu osobitného zaobchádzania pre ryžu.
            
         
               (5)
            
            
               V článku IX ods. 3 a 4 Dohody o založení WTO sa stanovujú postupy udeľovania výnimiek týkajúcich sa mnohostranných obchodných dohôd.
            
         
               (6)
            
            
               Na základe toho 20. marca 2012 Filipíny požiadali v rámci WTO o udelenie výnimky zo svojich povinností podľa článku 4 ods. 2 a oddielu B prílohy 5 k Dohode o poľnohospodárstve s cieľom umožniť v období od 1. júla 2012 do 30. júna 2017 uplatňovanie režimu osobitného zaobchádzania pre ryžu.
            
         
               (7)
            
            
               Únia je čistým dovozcom ryže. Udelenie tejto výnimky by preto malo pre Úniu minimálny hospodársky a obchodný význam.
            
         
               (8)
            
            
               Preto je vhodné stanoviť pozíciu, ktorú má Únia zaujať v Generálnej rade WTO v súvislosti so žiadosťou o udelenie výnimky,
            
         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať v rámci Generálnej rady Svetovej obchodnej organizácie, je podporiť žiadosť Filipín o udelenie výnimky týkajúcej sa predĺženia režimu osobitného zaobchádzania pre ryžu na obdobie od 1. júla 2012 do 30. júna 2017 v súlade s podmienkami žiadosti o udelenie výnimky.
   Túto pozíciu vyjadrí Komisia.
   Článok 2
   Toto rozhodnutie nadobúda účinnosť dňom jeho prijatia.
   
      V Bruseli 16. júla 2012
      
         
            Za Radu
         
         
            predseda
         
         S. ALETRARIS